ՀՀ-ն մշտապես հայտարարել է, որ չի ընդունում ինտեգրացիոն երկու վեկտորների հակադրման սկբունքը և ձգտելու է առաջ շարժվել «և-և»-ի սկզբունքով: Այսօր այս մոտեցումն արդեն իսկ ընդունելի և հիմնավոր է դարձել թե՛ ԵՄ գործընկերների, թե՛ Արևելյան գործընկերության մյուս երկրների, թե´ ՌԴ-ի համար: Եվրամիությունն իր կողմից վերջին շրջանում վերանայեց Եվրոպական հարևանության քաղաքականությունը, որի մաս է կազմում նաև Արևելյան գործընկերության քաղաքականությունը: Վերանայման հիմքում դրվեց քաղաքականության ճկունության մեծացումն ու գործընկերների ցանկություններին ու մոտեցումներին արձագանքելու աստիճանի մեծացումը: Մյուս կողմից ԵԱՏՄ անդամ երկրները և մասնավորապես ՌԴ-ն բազմիցս հայտարարել են, որ պատրաստ են քննարկել ԵՄ-ԵԱՏՄ համագործակցության հարցերը: Բրյուսելը, հաշվի առնելով մի շարք աշխարհաքաղաքական գործոններ, դեռևս պատրաստակամություն չի արտահայտում արձագանքելու ՌԴ առաջարկին, սակայն ՀՀ միջոցով ակտիվորեն աշխատում է տնտեսական այս երկու համակարգերի համադրման մեխանիզմների մշակման ուղղությամբ: